તેથી જ અમેરિકાની છેલ્લા એકાદ દાયકાથી નીતિ રહી છે કે ક્રૂડ ઑઈલનું રાજકારણ દુનિયામાંથી ખતમ કરી નાખવું. અરબ અને ઇસ્લામી દેશો તથા રશિયા બંને ક્રૂડ અને ગેસમાંથી અઢળક કમાણી કરે છે. તેના ભાવોમાં ફેરફાર વૈશ્વિક અર્થતંત્ર પર અસર કરે છે. ક્રૂડના વધેલા ભાવના કારણે ભારત જેવી બજાર પણ ભીંસમાં આવી ગઈ છે. તેથી અમુક જ દેશોનું વર્ચસ ન રહે તે માટે અમેરિકા છેલ્લા ઘણા દાયકાથી મથી રહ્યું છે. અમેરિકામાં શેલ ગેસ તરીકે ઓળખાતા નવા સ્રોત ઊભા થયા છે. નવી ટેક્નિક પ્રમાણે જમીનની અંદર દબાણ સાથે પાણી ધકેલીને ઑઈલ અને ગેસને એક તરફ એકઠો કરવામાં આવે છે. તેના કારણે અમેરિકામાં ક્રૂડ અને ગેસનું ઉત્પાદન ખાસ્સું વધ્યું છે. તેના કારણે જ આ વર્ષેના પ્રથમ છ મહિનામાં નિકાસ બમણી થઈ ગઈ છે.